প্রত্যন্ত এলাকার এক কিশোরীকে সামনে রেখে কন্যাশ্রী প্রকল্পের সঠিক উদ্দেশ্য বোঝাতে চাইছে মালদহ জেলা প্রশাসন। অর্থাৎ, কন্যাশ্রীর টাকা শুধুমাত্র মেয়ে বড় হলে তার বিয়ের জন্য নয়, উচ্চশিক্ষার কাজেও লাগানো যায়। অভাব সত্ত্বেও উচ্চশিক্ষার জন্য কন্যাশ্রীর টাকা কীভাবে কাজে লাগানো যায়, তার আদর্শ উদাহরণ মালদহের মোথাবাড়ির বাসিন্দা চুমকি মণ্ডল।
বাড়িতে সাত ভাইবোন। সংসারে একমাত্র উপার্জনকারী বাবা আচমকা কর্মক্ষমতা হারানোয় নবম শ্রেণিতেই 'স্কুলছুট' হতে হয়েছিল। পেটের জ্বালায় মায়ের সঙ্গে কৃষি শ্রমিকের পেশায় নেমেছিল কিশোরী চুমকি। রাজ্য সরকারের কন্যাশ্রী প্রকল্পের আলোয় সেই চুমকির উপরে ভরসা করেই ক্রমশ অন্ধকার থেকে আলোয় ফিরছে গোটা পরিবার। নিজে ‘আদর্শ' কন্যাশ্রী হয়ে মালদহে এখন সরকারী প্রকল্পের রোলমডেল মোথাবাড়ির চুমকি মণ্ডল। খাতা, পেন ছেড়ে বছর চারেক আগে হাতে তুলে নিতে হয়েছিল কাস্তে, কোদাল। ঘাম ঝরিয়ে দু’পয়সা রোজগার হয়ে দাঁড়িয়েছিল ভবিতব্য। কিন্ত, এখন সেই হাতেই ফের উঠেছে বইপত্র। সৌজন্যে কন্যাশ্রী প্রকল্প। কন্যাশ্রীর টাকায় অসুস্থ বাবার চিকিৎসা থেকে শুরু করে বাড়িতে ফুল ও সবজির চাষ। এমনকী, শৌচাগার তৈরি করে সকলকে চমকে দিয়েছে কালিয়াচকের বিরামপুর হাইস্কুলের মাধ্যমিক পরীক্ষার্থী চুমকি মণ্ডল। ধীরে ধীরে সুস্থ হচ্ছেন বাবা দুলাল মণ্ডল। বাড়িতেই ফলন হচ্ছে লাউ, সিম, পালং, করলা-সহ রকমারি সবজির। যা দিয়ে সংসারের দৈনন্দিন খাবারের প্রয়োজন মিটিয়ে বাড়তি অংশ বাজারে বিক্রি করে রোজগারও হচ্ছে। ফুল বিক্রি করেও আসছে বাড়তি আয়। 
অবিশ্বাস্য মনে হলেও এমনই কাণ্ড ঘটিয়েছে দেবীপুরের একরত্তি মেয়ে চুমকি মণ্ডল। তাঁর জীবনদর্শন এখন সকলের মুখে মুখে ফিরছে। কিন্তু এই কঠিন পথ কীভাবে পেরলো সে? শুনে নিন চুমকি নিজে কী বলছে। দেখুন ভিডিও-

মেয়ের লড়াই এখনও স্বপ্নের মতো ঠেকে মা বিশাখা দেবীর। একসময়ে ছেলেদের সংসারের ভবিষ্যত ভেবে মেয়ে চুমকির পড়া বন্ধ করেছিলেন। নিজেই সঙ্গে করে নিয়ে গিয়েছিলেন অন্যের জমিতে জন মজুরির কাজ করতে। উদ্দেশ্য ছিল, নিজে ও মেয়ে কাজ করে বাড়ির ছোট ছেলেদের লিখিয়ে পড়িয়ে ভবিষ্যত গড়বেন। কিন্তু এর ফাঁকেই চুমকি কিভাবে সবলা কন্যাশ্রীর প্রশিক্ষণ নিয়ে মনের ভিতর অন্য স্বপ্ন বুনেছে, তার হদিশই পাননি মা। মেয়ের ফের স্কুলে ভর্তি হওয়াতেও তেমন আগ্রহ ছিল না মায়ের। কিন্তু, কন্যাশ্রীর সরকারি সাহায্য পঁচিশ হাজার টাকা পাওয়ার পরে, তাকে চমৎকার ভাবে কাজে লাগিয়ে যেভাবে সংসারের মুখে হাসি ফুটিয়েছে মেয়ে, তাতে তাজ্জব বনে গিয়েছেন তিনিও। এখন স্বগর্বে বলছেন, মেয়ের অদম্য জেদের কথা। কী বলছেন চুমকির মা? দেখুন ভিডিও


 
তবে চুমকির কিশোরী মনে ক্রমাগত নিজের পায়ে দাঁড়ানোর স্বপ্নের ইন্ধন জুগিয়েছেন আরও একজন। তিনি গৃহবধূ সালমা সুলতানা। স্বেচ্ছাসেবি সংস্থার প্রতিনিধি হিসেবে গ্রামের পিছিয়ে পড়া মেয়েদের মূলস্রোতে আনার কাজ করেন তিনি। তাঁর উৎসাহে এত দূর পথ চলা চুমকির। চুমকির সাফল্যকে জেলা স্তরেও পৌঁছে দিয়েছেন তিনি। কন্যাশ্রী প্রকল্পে গত বছর পঁচিশ হাজার টাকা সরকারি সাহায্য পেয়েছে চুমকি। তবে এতসব করার পরেও সব টাকা খরচ না করে এখনও ন’হাজার টাকা বাঁচিয়ে রেখে চলছে তাঁর মাধ্যমিকের প্রস্তুতি। কারণ, লড়াই করে আরও বহুদূর যাওয়াই তার স্বপ্ন। চুমকির কথা শুনে অভিভূত রাজ্যের নারী এবং সমাজকল্যাণ মন্ত্রী শশী পাঁজাও। তাঁর কথায়, ‘শুধু টাকা দেওয়া নয়। কন্যাশ্রীর আসল উদ্দেশ্যে মেয়েদেরকে তাদের অধিকার সম্পর্কে সচেতন করা, স্বাবলম্বী করা। ঠিক যেমনটা করেছে চুমকি। এর পরে আর এই মেয়েদের মতামতকে সমাজ উপেক্ষা করতে পারবে না।’ চুমকির সম্পর্কে বিস্তারিত তথ্যও চেয়েছেন শশী পাঁজা।
সারাদিনে কীভাবে কাটে চুমকির, দেখুন ভিডিও ১-

দেখুন ভিডিও ২

দেখুন ভিডিও ৩